1. **Με ποιο τρόπο η πρακτική άσκηση συμβάλλει στην επίτευξη των μαθησιακών αποτελεσμάτων;**

Το πρόγραμμα Πρακτικής Άσκησης Ο.Π.Α. δίνει τη δυνατότητα σε τελειόφοιτους φοιτητές να υλοποιήσουν την πρακτική τους άσκηση σε κάποιον φορέα απασχόλησης του Ιδιωτικού ή του Δημόσιου τομέα προκειμένου να εφαρμόσουν το θεωρητικό υπόβαθρο που έλαβαν κατά τη διάρκεια τον σπουδών τους στη πράξη. Οι φοιτητές καλούνται να αναπτύξουν τις κατάλληλες εργασιακές δεξιότητες και να τις αξιοποιήσουν αποτελεσματικά για την άμεση επαγγελματική τους αποκατάσταση μετά την αποφοίτηση, αλλά και να αναπτύξουν σχέσεις που θα τους βοηθήσουν να ενταχθούν ομαλά στο παραγωγικό σύστημα της χώρας αλλά και στο εξωτερικό. Επίσης, η ΠΑ συμβάλλει στο να αντιληφθούν καλύτερα τις επαγγελματικές τους κλίσεις, επιθυμίες και δυνατότητες, όπου μπορεί να επηρεάσει και τις μελλοντικές επιλογές κατευθύνσεων στις σπουδές τους.

1. **Σε ποιες ικανότητες εφαρμογής γνώσεων στοχεύει η πρακτική άσκηση**

Σκοπός της πρακτικής άσκησης είναι η αφομοίωση και διεύρυνση των γνώσεων αλλά και παράλληλα η ανάδειξη ικανοτήτων και δεξιοτήτων των φοιτητών ώστε να ανταπεξέλθουν με επιτυχία στον επαγγελματικό ρόλο που τους έχει ανατεθεί. Επίσης, καλλιεργείται η ανάπτυξη επαγγελματικής συνείδησης μέσα από την ανάληψη ευθυνών και η ανάπτυξη πρωτοβουλίας και καινοτομίας. Τέλος, ο ομαλός τρόπος με τον οποίο εντάσσονται στην επιχείρηση μέσω της ΠΑ, τους παρέχει μία στήριξη ώστε να καταφέρουν επιτυχώς να διαχειριστούν προβλήματα που ίσως προκύψουν στο εργασιακό περιβάλλον.

1. **Έχει αναπτυχθεί δίκτυο διασύνδεσης του ΠΠΣ με κοινωνικούς, πολιτιστικούς και παραγωγικούς φορείς με σκοπό τη πρακτική άσκηση των φοιτητών;**

Η μακροχρόνια λειτουργία του προγράμματος ΠΑ στο ΟΠΑ έχει πετύχει τη δημιουργία και εδραίωση μόνιμων συνεργασιών με επιχειρηματικούς φορείς/ οργανισμούς από όλο το φάσμα τους επιχειρηματικού κόσμου της χώρας. Προς αυτή την κατεύθυνση λειτουργούν δράσεις δικτύωσης και σχετικά Πρωτόκολλα Συνεργασίας με φορείς και δομές προώθησης της απασχόλησης και της επιχειρηματικότητας. Επίσης αναπτύσσονται δράσεις που περιλαμβάνουν την ανάπτυξη και αξιοποίηση καινοτόμων εφαρμογών, ώστε να αυξηθεί η αποτελεσματικότητά και ο βαθμός διείσδυσής τους στο μέγιστο δυνατό αριθμό επωφελούμενων και συμμετεχόντων.

1. **Ποιες πρωτοβουλίες αναλαμβάνονται προκειμένου να δημιουργηθούν θέσεις πρακτικής άσκησης φοιτητών (σε τοπικό , εθνικό και ευρωπαϊκό επίπεδο ή σε ένα ή/και δύο από αυτά τα επίπεδα);**

Τα τελευταία χρόνια μέσω των προγραμμάτων ΕΣΠΑ, δόθηκε προτεραιότητα στην ανάπτυξη του θεσμού της πρακτικής άσκησης. Απόρροια αυτού ήταν η βελτίωση της ποιότητας των παρεχόμενων υπηρεσιών και η δημιουργία κουλτούρας μέσα από τη διενέργεια εκδηλώσεων, σεμιναρίων και συμβουλευτικής από εξειδικευμένα στελέχη. Η ομογενοποίηση των διαδικασιών υλοποίησης, η δημιουργία κοινών εγγράφων, η ανάπτυξη ολοκληρωμένου Πληροφοριακού Συστήματος και η λειτουργία ενός μόνο Κεντρικού Γραφείου Πρακτικής Άσκησης είναι λίγα μόνο από τα επιτεύγματα των τελευταίων ετών λειτουργίας του προγράμματος πρακτικής άσκησης.

Στα χρόνια αυτά, αναπτύχθηκαν μακροχρόνιες συνεργασίες και σχέσεις εμπιστοσύνης με τους φορείς απασχόλησης οι οποίες αξιοποιήθηκαν πλήρως μετά τη σημαντική μείωση στη χρηματοδότηση των προγραμμάτων πρακτικής άσκησης μέσω ΕΣΠΑ καταστώντας το πρόγραμμα βιώσιμο. Συγκεκριμένα, το Οικονομικό Πανεπιστήμιο Αθηνών αποφάσισε να συνεχίσει τη λειτουργία του προγράμματος πρακτικής άσκησης, καθώς αποτελεί αναπόσπαστο και σημαντικό πλέον κομμάτι των σπουδών, μέσα από τη λειτουργία ενός νέου προγράμματος το οποίο θα χρηματοδοτείται πλήρως από τους συνεργαζόμενους φορείς. Έτσι τέθηκε σε λειτουργία από το Νοέμβριο του 2015 το νέο ιδιωτικό **αυτοχρηματοδοτούμενο** πρόγραμμα «Πρακτική Άσκηση Φοιτητών ΟΠΑ 2016-2020», στο οποίο υπάρχει υψηλή ανταπόκριση από τις εταιρίες από την αρχή της δημιουργίας του έως και σήμερα.

1. **Εάν υπάρχει-και –υπό ποιες προϋποθέσεις συνεργασία μεταξύ των διδασκόντων/εποπτών του προπτυχιακού προγράμματος (ΠΠΣ) και των εκπροσώπων των φορέων εκπόνησης της πρακτικής άσκησης.**

Δεν υπάρχει συστηματική συνεργασία μεταξύ των δυο, αλλά ενδεχομένως μπορεί να ζητήσει ο επιβλέπων καθηγητής να επικοινωνήσει με τον εργασιακό υπεύθυνο κατά την αξιολόγηση της ΠΑ του φοιτητή.

1. **Εάν δημιουργούνται με τη πρακτική άσκηση ευκαιρίες για μελλοντική απασχόληση των πτυχιούχων (εδώ πέρα από την απάντηση θα πρέπει να έχουμε και κάποιους αριθμούς για απασχόληση ανά τμήμα για τα έτη 2016-2017.**

Έχουν καταγραφεί μέσα από ερωτηματολόγια αξιολόγησης μετά το πέρας της πρακτικής άσκησης υψηλές επιδόσεις των απασχολούμενων φοιτητών, γεγονός που συμβάλλει σημαντικά στην δημιουργία ευκαιριών για απασχόληση. Το γενικό ποσοστό προσλήψεων μετά την ΠΑ παρουσιάζει μεγάλο ενδιαφέρον. Συγκεκριμένα κατά το ακαδημαϊκό έτος 2016 - 2017 συμμετείχαν 581 φοιτητές στο πρόγραμμα ΠΑ οι οποίοι απασχολήθηκαν σε 258 φορείς απασχόλησης. Οι 207 ασκούμενοι φοιτητές είχαν επιδότηση ΕΣΠΑ και οι 374 συμμετείχαν στο πρόγραμμα με χρηματοδότηση από τις εταιρείες. Παρακάτω παραθέτουμε ενδεικτικά τα ποσοστά προσλήψεων ανά τμήμα για το ακαδ. έτος 2016-2017.

|  |  |  |  |
| --- | --- | --- | --- |
| **ΤΜΗΜΑΤΑ ΟΠΑ** | **ΣΥΝΟΛΙΚΟΣ ΑΡΙΘΜΟΣ ΦΟΙΤΗΤΩΝ** | **ΕΤΗΣΙΕΣ ΠΡΟΣΛΗΨΕΙΣ** | **ΠΟΣΟΣΤΟ ΠΡΟΣΛΗΨΕΩΝ** |
| **ΔΕΟΣ** | 41 | 12 | 29,27% |
| **ΣΤΑΤΙΣΤΙΚΗ** | 33 | 8 | 24,24% |
| **ΛΟΧΡΗ** | 108 | 41 | 37,96% |
| **ΜΑΡΚΕΤΙΝΓΚ** | 52 | 12 | 23,08% |
| **ΟΔΕ** | 116 | 46 | 39,66% |
| **ΟΙΚΟΝΟΜΙΚΟ** | 62 | 12 | 19,35% |
| **ΠΛΗΡΟΦΟΡΙΚΗ** | 59 | 41 | 69,49% |
| **ΔΕΤ** | 110 | 62 | 56,36% |
| **ΣΥΝΟΛΑ** | **581** | **234** | **40,28%** |